მეტალიკის ჯილდოების და ნომინაციების სია
მეტალიკა — 1981 წელს დაარსებული ამერიკული გრემის მფლობელი მძიმე მეტალ ჯგუფი, რომლის წევრებიც არიან: ჯეიმზ ჰეტფილდი - წამყვანი ვოკალი და რიტმული გიტარა, ლარს ულრიხი - დრამი და დასარტყმელი საკრავები, კირკ ჰემეტი - წამყვანი გიტარა და რობერტ ტრუჰილო - ბას-გიტარა. ჯგუფმა გამოუშვა ცხრა სტუდიური ალბომი: Kill 'Em All (1983), Ride the Lightning (1984), Master of Puppets (1986), ...And Justice for All (1988), Metallica (1991), Load (1996), Reload (1997), St. Anger (2003) და Death Magnetic (2008). მეტალიკა ერთ-ერთი კომერციულად ყველაზე წარმატებული მძიმე მეტალ ჯგუფია, მხოლოდ აშშ-ში მათ გაყიდული აქვთ 57 მილიონზე მეტი ალბომი. მეტალიკას მიღებული აქვს ცხრა გრემის ჯილდო, მათგან ექვსი „საუკეთესო მეტალ შესრულებისათვის“ 1990, 1991, 1992, 1999, 2004 და 2009 წლებში. სიმღერა Enter Sandman განსაკუთრებით წარმატებული აღმოჩნდა ჯგუფისთვის: იგი წარდგენილი იქნა ნომინაციაზე „საუკეთესო როკ სიმღერა“ გრემის დაჯილდოების ცერემონიალზე და 1992 წელს მიიღო MTV-ის მუსიკალური ვიდეოების ჯილდო „საუკეთესო მეტალ ვიდეოსთვის“. ამ კატეგორიაში ჯგუფმა მეორე ჯილდოც მიიღო სიმღერისთვის Until it Sleeps. მეტალიკა ოთხჯერ იყო წარდგენილი ნომინაციაზე „ფავორიტი მძიმე მეტალ/მძიმე როკ შემსრულებელი“ ამერიკული მუსიკის დაჯილდოებაზე, რომელზეც ორჯერ გაიმარჯვა კიდეც, 1993 და 1997 წლებში. სამჯერ იქნა ნომინირებული მეტალიკა ბილბორდის მუსიკალურ დაჯილდოებაზე და სამჯერვე გაიმარჯვა. პირველად ჯგუფი ჯუნოს დაჯილდოებაზე წარდგენილი იქნა 1992 წელს სამ ნომინაციაში, მაგრამ არცერთში არ გაუმარჯვია; შემდეგ 2005 წელს მან ამავე დაჯილდოებაზე გაიმარჯვა ნომინაციაში „ჯეკ რიჩარდსონის წლის პროდიუსერი“ სიმღერით Some Kind of Monster. ჯამში მეტალიკას მიღებული აქვს 22 ჯილდო 57 ნომინაციიდან.